RO Jurnalul Oficial al Uniunii Europene L 100/10

REGULAMENTUL (UE) 2015/603 AL COMISIEI

din 13 aprilie 2015

de modificare a anexelor II, III și V la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru acidul 2-naftiloxiacetic, acetoclor, cloropicrină, diflufenican, flurprimidol, flutolanil și spinosad din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a), articolul 18 alineatul (1) litera (b) și articolul 49 alineatul (2),

întrucât:

(1) Limitele maxime de reziduuri (LMR) pentru acetoclor, cloropicrină, diflufenican, flurprimidol, flutolanil și spinosad au fost stabilite în partea A din anexa III la Regulamentul (CE) nr. 396/2005. Pentru acidul 2-naftiloxiacetic, Regulamentul (CE) nr. 396/2005 nu stabilește LMR și, întrucât această substanță activă nu este inclusă în anexa IV la regulamentul respectiv, se aplică valoarea implicită de 0,01 mg/kg, în conformitate cu articolul 18 alineatul (1) litera (b) din respectivul regulament.

(2) Neincluderea acidului 2-naftiloxiacetic în anexa I la Directiva 91/414/CEE este prevăzută în Regulamentul de punere în aplicare (UE) nr. 1127/2011 al Comisiei (2). Toate autorizațiile existente pentru produsele de protecție a plantelor care conțin substanța activă acid 2-naftiloxiacetic au fost revocate. Prin urmare, este adecvat să se stabilească LMR-uri la limita specifică de determinare sau la LMR implicită în conformitate cu articolul 18 alineatul (1) litera (b) din Regulamentul (CE) nr. 396/2005.

(3) Neincluderea acetoclorului în anexa I la Directiva 91/414/CEE este prevăzută în Regulamentul de punere în aplicare (UE) nr. 1372/2011 al Comisiei (3). Toate autorizațiile existente pentru produsele de protecție a plantelor care conțin substanța activă acetoclor au fost revocate. Prin urmare, în conformitate cu articolul 17 din Regulamentul (CE) nr. 396/2005 coroborat cu articolul 14 alineatul (1) litera (a) din același regulament, LMR-urile stabilite pentru substanța activă respectivă în anexa III ar trebui eliminate.

(4) Neincluderea cloropicrinei în anexa I la Directiva 91/414/CEE este prevăzută în Regulamentul de punere în aplicare (UE) nr. 1381/2011 al Comisiei (4). Toate autorizațiile existente pentru produsele de protecție a plantelor care conțin substanța activă cloropicrină au fost revocate. Prin urmare, în conformitate cu articolul 17 din Regulamentul (CE) nr. 396/2005 coroborat cu articolul 14 alineatul (1) litera (a) din același regulament, LMR-urile stabilite pentru substanța activă respectivă în anexa III ar trebui eliminate.

(5) Pentru diflufenican, Autoritatea Europeană pentru Siguranța Alimentară (denumită în continuare „autoritatea”) a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (5). Aceasta a recomandat reducerea LMR-urilor pentru măslinele de masă, boabele de orz, de ovăz, de secară și de grâu. Pentru un alt produs, autoritatea a recomandat creșterea LMR-ului existent. Autoritatea a concluzionat că, în ceea ce privește LMR-urile pentru citrice, migdale, nuci, fructe sămânțoase, fructe sâmburoase, struguri de masă, struguri de vin, kiwi, bovine (mușchi, grăsime, ficat și rinichi), ovine (mușchi, grăsime, ficat și rinichi), caprine (mușchi, grăsime, ficat și rinichi) și lapte (de bovine, ovine și caprine), anumite informații nu sunt disponibile și că este necesară o analiză suplimentară din partea responsabililor cu gestionarea riscurilor. Deoarece nu există riscuri pentru consumatori, LMR-urile pentru produsele respective ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi reexaminate; reexaminarea va ține seama de informațiile disponibile în termen de doi ani de la data publicării prezentului regulament. Autoritatea a concluzionat că, în ceea ce privește LMR-urile pentru căpșuni, fructe de rug, alte fructe mici și bace, mazăre (păstăi), mazăre (boabe), mazăre (uscată) și boabe de mei, nu sunt disponibile informații și este necesară o analiză suplimentară din partea responsabililor cu gestionarea riscurilor. LMR-urile pentru respectivele produse ar trebui stabilite la limita specifică de determinare sau la LMR implicită, astfel cum se stabilește la articolul 18 alineatul (1) litera (b) din Regulamentul (CE) nr. 396/2005.

(6) Neincluderea flurprimidolului în anexa I la Directiva 91/414/CEE este prevăzută în Decizia de punere în aplicare nr. 2011/328/UE a Comisiei (6). Toate autorizațiile existente pentru produsele de protecție a plantelor care conțin substanța activă flurprimidol au fost revocate. Prin urmare, în conformitate cu articolul 17 din Regulamentul (CE) nr. 396/2005 coroborat cu articolul 14 alineatul (1) litera (a) din același regulament, LMR-urile stabilite pentru substanța activă respectivă în anexa III ar trebui eliminate.

(7) Pentru flutolanil, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (7). Autoritatea a propus modificarea definiției reziduului și a recomandat reducerea LMR pentru cartofi. Pentru un alt produs, autoritatea a recomandat menținerea LMR-ului existent. Autoritatea a concluzionat că, în ceea ce privește LMR-urile pentru ardei, fasole (proaspătă, păstăi), anghinare, porcine (mușchi, grăsime, ficat și rinichi), bovine (mușchi, grăsime, ficat și rinichi), ovine (mușchi, grăsime, ficat și rinichi), caprine (mușchi, grăsime, ficat și rinichi), păsări de curte (mușchi, grăsime, ficat), lapte (de bovine, ovine și caprine) și ouă de păsări, anumite informații nu sunt disponibile și că este necesară o analiză suplimentară din partea responsabililor cu gestionarea riscurilor. Întrucât nu există riscuri pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi reexaminate; reexaminarea va ține seama de informațiile disponibile în termen de doi ani de la data publicării prezentului regulament.

(8) Pentru spinosad, autoritatea a emis un aviz motivat privind LMR-urile existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) din același regulament (8). Aceasta a recomandat reducerea LMR-urilor pentru migdale, nuci de Brazilia, caju, castane, nuci de cocos, alune, nuci macadamia, nuci de Pecan, semințe de pin, fistic, nuci, mere, pere, gutui, moșmoane, moșmoane japoneze, caise, cireșe, piersici, prune, kiwi, usturoi, ceapă, ceapă eșalotă, tomate, vinete, castraveți, fasole (proaspătă, păstăi), mazăre (proaspătă, păstăi) și praz. Pentru alte produse, autoritatea a recomandat menținerea sau creșterea LMR-urilor existente. Aceasta a concluzionat că, în ceea ce privește LMR-urile pentru brasicacee cu inflorescență, spanac, anghinare, cereale boabe, carne de pasăre (mușchi, grăsime și ficat) și ouă de pasăre, unele informații nu sunt disponibile și că este necesară o analiză suplimentară din partea responsabililor cu gestionarea riscurilor. Întrucât nu există riscuri pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi reexaminate; reexaminarea va ține seama de informațiile disponibile în termen de doi ani de la data publicării prezentului regulament. Autoritatea a concluzionat că, în ceea ce privește LMR-urile pentru guliile furajere și napi, nu există informații disponibile și este necesară o analiză suplimentară din partea responsabililor cu gestionarea riscurilor. LMR-urile pentru respectivele produse ar trebui stabilite la limita specifică de determinare sau la LMR implicită, astfel cum se stabilește la articolul 18 alineatul (1) litera (b) din Regulamentul (CE) nr. 396/2005. În ceea ce privește murele, zmeura, alte fructe mici și bace, țelina, feniculul, mușchii și ficatul de porcine, mușchii de bovine, mușchii, grăsimea și ficatul de ovine, mușchii, grăsimea și ficatul de caprine și mușchii de pasăre, după emiterea avizului la care se face referire în prima teză, autoritatea a emis avize suplimentare privind LMR-urile (9) (10) (11). Este oportun să se țină seama de avizele respective. În ceea ce privește fructele cu coajă dură, murele de câmp, fructele pasiunii și ceapa de primăvară, după ce autoritatea a emis avizul menționat în prima teză, prin Regulamentul (UE) nr. 293/2013 al Comisiei (12), CXL-urile au fost incluse ca LMR-uri în Regulamentul (CE) nr. 396/2005. Este oportun să se țină seama de LMR-urile respective.

(9) În ceea ce privește produsele de origine vegetală și animală pentru care nu au fost raportate autorizații relevante sau toleranțe la import la nivelul Uniunii și pentru care nu au fost disponibile CXL-uri, autoritatea a concluzionat că este necesară o examinare suplimentară din partea responsabililor cu gestionarea riscurilor. Luând în considerare cunoștințele științifice și tehnice actuale, LMR-urile pentru respectivele produse ar trebui stabilite la limita specifică de determinare sau la LMR implicită, în conformitate cu articolul 18 alineatul (1) litera (b) din Regulamentul (CE) nr. 396/2005.

(10) Comisia a consultat laboratoarele de referință ale Uniunii Europene pentru reziduurile de pesticide în ceea ce privește necesitatea de a adapta anumite limite de determinare. În ceea ce privește mai multe substanțe, laboratoarele menționate au concluzionat că, pentru anumite produse, progresele tehnice necesită stabilirea unor limite specifice de determinare.

(11) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(12) Prin urmare, Regulamentul (CE) nr. 396/2005 ar trebui modificat în consecință.

(13) Pentru a permite comercializarea, prelucrarea și consumul produselor în condiții normale, prezentul regulament ar trebui să prevadă o măsură tranzitorie pentru produsele care au fost produse legal înainte de modificarea LMR-urilor și pentru care informațiile arată că se menține un nivel ridicat al protecției consumatorilor.

(14) Înainte ca LMR-urile modificate să devină aplicabile, ar trebui acordat un termen rezonabil pentru a permite statelor membre, țărilor terțe și operatorilor din industria alimentară să se pregătească pentru îndeplinirea noilor cerințe care vor rezulta din modificarea LMR-urilor.

(15) Prin intermediul Organizației Mondiale a Comerțului, partenerii comerciali ai Uniunii au fost consultați cu privire la noile LMR-uri, iar observațiile acestora au fost luate în considerare.

(16) Măsurile prevăzute de prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexele II, III și V la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Regulamentul (CE) nr. 396/2005, astfel cum era formulat înainte de modificarea adusă prin prezentul regulament, continuă să se aplice produselor care au fost produse în mod legal înainte de 7 decembrie 2015.

Articolul 3

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Se aplică de la 7 decembrie 2015.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 13 aprilie 2015. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) Regulamentul de punere în aplicare (UE) nr. 1127/2011 al Comisiei din 7 noiembrie 2011 privind neaprobarea substanței active acid 2-naftiloxiacetic, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (JO L 289, 8.11.2011, p. 26).

(3) Regulamentul de punere în aplicare (UE) nr. 1372/2011 al Comisiei din 21 decembrie 2011 privind neautorizarea substanței active acetoclor în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare și de modificare a Deciziei 2008/934/CE a Comisiei (JO L 341, 22.12.2011, p. 45).

(4) Regulamentul de punere în aplicare (UE) nr. 1381/2011 al Comisiei din 22 decembrie 2011 privind neautorizarea substanței active cloropicrină în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare și de modificare a Deciziei 2008/934/CE a Comisiei (JO L 343, 23.12.2011, p. 26).

(5) Autoritatea Europeană pentru Siguranța Alimentară; Review of the existing maximum residue levels (MRLs) for diflufenican according to Article 12 of Regulation (EC) No 396/2005 [Reexaminarea limitelor maxime de reziduuri (LMR) existente pentru diflufenican în conformitate cu articolul 12 din Regulamentul (CE) nr. 396/2005]. EFSA Journal 2013;11(6):3281. [42 pp.].

(6) Decizia de punere în aplicare 2011/328/UE a Comisiei din 1 iunie 2011 privind neincluderea flurprimidolului în anexa I la Directiva 91/414/CEE a Consiliului (JO L 153, 11.6.2011, p. 192).

(7) Autoritatea Europeană pentru Siguranța Alimentară; Review of the existing maximum residue levels (MRLs) for flutolanil according to Article 12 of Regulation (EC) No 396/2005 [Reexaminarea limitelor maxime de reziduuri (LMR) existente pentru flutolanil în conformitate cu articolul 12 din Regulamentul (CE) nr. 396/2005]. EFSA Journal 2013;11(9):3360. [44 pp.].

(8) Autoritatea Europeană pentru Siguranța Alimentară; Review of the existing maximum residue levels (MRLs) for spinosad according to Article 12 of Regulation (EC) No 396/2005 [Reexaminarea limitelor maxime de reziduuri (LMR) existente pentru spinosad în conformitate cu articolul 12 din Regulamentul (CE) nr. 396/2005]. EFSA Journal 2012;10(3):2630. [89 pp.].

(9) Autoritatea Europeană pentru Siguranța Alimentară; Modification of the existing MRLs for spinosad in small fruits and berries and several commodities of animal origin [Modificarea LMR-urilor existente pentru spinosad în bace și fructe mici și în mai multe produse de origine animală]. EFSA Journal 2013; 11(11):3447. [27 pp.].

(10) Autoritatea Europeană pentru Siguranța Alimentară; Modification of the existing MRLs for spinosad in raspberries [Modificarea LMR-urilor existente pentru spinosad în zmeură]. EFSA Journal 2012; 10(5):2751. [26 pp.].

(11) Autoritatea Europeană pentru Siguranța Alimentară; Modification of the existing MRLs for spinosad in celery, fennel, raspberries and blackberries [Modificarea LMR-urilor existente pentru spinosad în țelină, fenicul, zmeură și mure]. EFSA Journal 2012;10(6):2770. [27 pp.].

(12) Regulamentul (UE) nr. 293/2013 al Comisiei din 20 martie 2013 de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru benzoat de emamectin, etofenprox, etoxazol, flutriafol, glifosat, fosmet, piraclostrobin, spinosad și spirotetramat din sau de pe anumite produse (JO L 96, 5.4.2013, p. 1).